CELEX: 52021PC0498
Language: el
Date: 2021-08-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρέπει να ληφθεί εξ ονόματος της Ένωσης με γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.8.2021
            COM(2021) 498 final
            2021/0281(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τον καθορισμό της θέσης που πρέπει να ληφθεί εξ ονόματος της Ένωσης με γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης με γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: Διακανονισμός) σε σχέση με την προβλεπόμενη κοινή στάση για την προσωρινή μείωση της ελάχιστης προκαταβολής.
            
            
               2.Πλαίσιο της πρότασης
            
            
               2.1.Διακανονισμός για τις εξαγωγικές πιστώσεις οι οποίες τυγχάνουν δημόσιας στήριξης
            
            
               Ο Διακανονισμός αποτελεί μια «συμφωνία κυρίων» που έχει ως σκοπό να παράσχει ένα πλαίσιο για την ορθή χρήση των εξαγωγικών πιστώσεων οι οποίες τυγχάνουν δημόσιας στήριξης. Στην πράξη, αυτό σημαίνει την καθιέρωση ισότιμων όρων ανταγωνισμού (όπου ο ανταγωνισμός βασίζεται στην τιμή και στην ποιότητα των εξαγόμενων αγαθών και υπηρεσιών και όχι στους παρεχόμενους χρηματοοικονομικούς όρους), παράλληλα με μια προσπάθεια να καταργηθούν οι επιδοτήσεις και οι στρεβλώσεις του εμπορίου που συνδέονται με εξαγωγικές πιστώσεις οι οποίες τυγχάνουν δημόσιας στήριξης (στο εξής: δημόσια στήριξη). Ο Διακανονισμός τέθηκε σε ισχύ τον Απρίλιο του 1978 και είναι αόριστης διάρκειας.
            
            
               Ο Διακανονισμός είναι διοικητικά ενταγμένος στον ΟΟΣΑ και λαμβάνει υποστήριξη από τη Γραμματεία Εξαγωγικών Πιστώσεων του ΟΟΣΑ. Εντούτοις, δεν αποτελεί πράξη του ΟΟΣΑ
                  1
               .
            
            
               Η Ευρωπαϊκή Ένωση —και όχι τα κράτη μέλη— αποτελεί συμμετέχουσα στον Διακανονισμό ο οποίος έχει ενσωματωθεί στο ενωσιακό κεκτημένο δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011
                  2
               . Επομένως, ο Διακανονισμός είναι νομικά δεσμευτική πράξη βάσει του δικαίου της Ένωσης.
            
            
               2.2.Οι συμμετέχοντες στον Διακανονισμό
            
            
               Επί του παρόντος οι συμμετέχοντες στον Διακανονισμό είναι ένδεκα (στο εξής: συμμετέχοντες στον Διακανονισμό): η Αυστραλία, η Ελβετία, η Ευρωπαϊκή Ένωση, το Ηνωμένο Βασίλειο, οι ΗΠΑ, η Ιαπωνία, ο Καναδάς, η Κορέα, η Νέα Ζηλανδία, η Νορβηγία και η Τουρκία.
            
            
               Οι συμμετέχοντες στον Διακανονισμό λαμβάνουν αποφάσεις σχετικά με τροποποιήσεις του Διακανονισμού και, ιδίως, μπορούν να αποδεχθούν κοινές στάσεις σύμφωνα με το κεφάλαιο IV τμήμα 5 του Διακανονισμού. Οι αποφάσεις λαμβάνονται με συναίνεση, επομένως αν κάποιος συμμετέχων προβάλει ένσταση, η τροποποίηση του Διακανονισμού ή της κοινής στάσης δεν εγκρίνεται.
            
            
               Η Ευρωπαϊκή Επιτροπή εκπροσωπεί την Ένωση στις συνεδριάσεις των συμμετεχόντων στον Διακανονισμό, καθώς και στις γραπτές διαδικασίες λήψης αποφάσεων από τους συμμετέχοντες στον Διακανονισμό.
            
            
               Η κοινή στάση είναι ένα μέσο στο πλαίσιο του Διακανονισμού, το οποίο επιτρέπει στους συμμετέχοντες, σε εξαιρετικές περιπτώσεις, να παρεκκλίνουν από τις διατάξεις του Διακανονισμού όσον αφορά κάποια συγκεκριμένη συναλλαγή ή προσωρινά για έναν μη συγκεκριμένο αριθμό συναλλαγών. Οι κοινές στάσεις μπορούν να γίνουν δεκτές σε γραπτή διαδικασία με σιωπηρή συμφωνία, δηλαδή εφόσον οι συμμετέχοντες δεν εκφέρουν γνώμη, θεωρείται ότι αποδέχονται την πρόταση κοινής στάσης. Το ίδιο ισχύει αν οι συμμετέχοντες δηλώσουν ότι δεν έχουν θέση. Οι απαντήσεις σε πρόταση κοινής στάσης υποβάλλονται καταρχήν εντός 20 ημερολογιακών ημερών, με δυνατότητα παράτασης της προθεσμίας κατά οκτώ ημερολογιακές ημέρες (άρθρο 56 και 57 του Διακανονισμού). Η Γραμματεία Εξαγωγικών Πιστώσεων του ΟΟΣΑ ενημερώνει τους συμμετέχοντες σχετικά με την αποδοχή της κοινής στάσης και η συμφωνηθείσα κοινή στάση αρχίζει να ισχύει τρεις ημερολογιακές ημέρες μετά την εν λόγω ανακοίνωση (άρθρο 59 του Διακανονισμού).
            
            
               2.3.Η προς έκδοση πράξη των συμμετεχόντων στον Διακανονισμό
            
            
               Το προβλεπόμενο μέτρο είναι πρόταση κοινής στάσης που θα υποβληθεί στους συμμετέχοντες στον Διακανονισμό σύμφωνα με το κεφάλαιο IV τμήμα 5 του Διακανονισμού. Η προτεινόμενη κοινή στάση θα αποτελέσει επείγον και έκτακτο μέτρο για την αντιμετώπιση της οικονομικής κάμψης που προκλήθηκε από την κρίση στον τομέα της υγείας λόγω της νόσου COVID-19 και για τον περιορισμό των σοβαρών επιπτώσεων της κρίσης στην υλοποίηση σημαντικών έργων σε χώρες με χαμηλό και μέσο εισόδημα από τον εξαγωγικό κλάδο της ΕΕ (βλ. περισσότερα στοιχεία στην ενότητα 3 πιο κάτω). Η προτεινόμενη κοινή στάση, εάν συμφωνηθεί, θα τροποποιήσει προσωρινά τις διατάξεις του Διακανονισμού που διέπουν την απαίτηση προκαταβολής και τη μέγιστη δημόσια στήριξη [άρθρο 11 στοιχεία α) και γ) του Διακανονισμού]. 
            
            
               Λαμβανομένου υπόψη του επείγοντος χαρακτήρα του μέτρου, η πρόταση θα πρέπει να υποβληθεί το συντομότερο δυνατόν και, εφόσον εγκριθεί, η προβλεπόμενη κοινή στάση θα πρέπει να είναι εφαρμοστέα και για όλους τους συμμετέχοντες το συντομότερο δυνατόν. Ως αποτέλεσμα της ειδικής σιωπηρής διαδικασίας των 28 ημερών που ορίζεται στον Διακανονισμό (βλ. ενότητα 2.2 πιο πάνω), η πρόταση της Ένωσης για την κοινή στάση μπορεί να εγκριθεί αυτόματα από τους συμμετέχοντες ως τελική έκδοση της κοινής στάσης, υπό την προϋπόθεση ότι δεν προβάλλεται ένσταση, και θα πρέπει να τεθεί σε ισχύ τρεις ημέρες μετά το πέρας της διαδικασίας.
            
            
               Με βάση τα προαναφερθέντα, ενδείκνυται να καθοριστεί η θέση που πρέπει να ληφθεί εξ ονόματος της Ένωσης σε όργανο που συνιστάται από συμφωνία, διότι η προτεινόμενη κοινή στάση θα είναι δεσμευτική για την Ένωση και θα επηρεάσει το δίκαιο της Ένωσης, δυνάμει του άρθρου 1 του κανονισμού (ΕΕ) αριθ. 1233/2011, το οποίο ορίζει ότι «[ο]ι κατευθυντήριες γραμμές που περιέχονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης (“ο Διακανονισμός”) εφαρμόζονται στην Ένωση.» Το κείμενο του Διακανονισμού επισυνάπτεται στον παρόντα κανονισμό.»
            
            
               Η διαδικασία κοινής στάσης αναμένεται να κινηθεί εντός του Ιουλίου 2021.
            
            
               3.Θέση που πρέπει να ληφθεί εξ ονόματος της Ένωσης
            
         
         
            
               Η προτεινόμενη κοινή στάση συνδέεται άμεσα με την κρίση στον τομέα της υγείας λόγω της νόσου COVID-19.
            
            
               Η προτεινόμενη κοινή στάση θα επιτρέψει στους αγοραστές του δημόσιου τομέα σε χώρες χαμηλού και μεσαίου εισοδήματος που αγοράζουν αγαθά και υπηρεσίες τα οποία αποτελούν αντικείμενο δημόσιας στήριξης εξαγωγικών πιστώσεων, να προκαταβάλλουν κατ’ ελάχιστο το 5 % της συμβατικής αξίας εξαγωγής για μια περίοδο 12 μηνών, αντί του 15 % που απαιτείται επί του παρόντος από το άρθρο 11 στοιχείο α) του Διακανονισμού. Αυτό στη συνέχεια θα σήμαινε προσωρινή αύξηση του ορίου για τη μέγιστη δημόσια στήριξη που μπορούν να παρέχουν οι συμμετέχοντες σύμφωνα με το άρθρο 11 στοιχείο γ) του Διακανονισμού, με ανώτατο όριο από το 85 % έως το 95 % της συμβατικής αξίας εξαγωγής, για την ίδια χρονική περίοδο. 
            
            
               Στο πλαίσιο της οικονομικής κάμψης λόγω της νόσου COVID-19, οι τρίτες χώρες που εισάγουν αγαθά, υπηρεσίες και έργα (π.χ. υγειονομική περίθαλψη και εκπαίδευση, αλλά και άλλοι τομείς) από εταιρείες της ΕΕ υφίστανται σοβαρή οικονομική πίεση. Το μεγαλύτερο μέρος των εν λόγω έργων υλοποιείται με κρατικούς/δημόσιους αγοραστές σε αναπτυσσόμενες χώρες. Υπό κανονικές οικονομικές συνθήκες, οι τράπεζες που χρηματοδοτούν τα δάνεια θα λάμβαναν συνήθως ασφαλιστική κάλυψη για το τμήμα προκαταβολής του δανείου στην ιδιωτική αγορά. Ωστόσο, λόγω της κρίσης της νόσου COVID-19, η ιδιωτική αγορά είναι διστακτική ή ακόμη και απρόθυμη να παράσχει αυτή την κάλυψη στις αναπτυσσόμενες χώρες. Χωρίς την κάλυψη αυτή, οι τράπεζες αρνούνται να χρηματοδοτήσουν το τμήμα της προκαταβολής ενός έργου στις αναπτυσσόμενες χώρες — οι οποίες έχουν μεγαλύτερη ανάγκη από τέτοια έργα — με αποτέλεσμα τα εν λόγω έργα να μην είναι δυνατόν να υλοποιηθούν. Αυτή η ανεπάρκεια της αγοράς πρέπει να αντιμετωπιστεί επειγόντως.
            
            
               Η προτεινόμενη κοινή στάση θα ωφελήσει τόσο τους εισαγωγείς όσο και τους εξαγωγείς: θα προσφέρει άμεση οικονομική ανακούφιση στην κυβέρνηση της αγοράστριας χώρας και θα αυξήσει την ικανότητά της να συνεχίσει τα επενδυτικά της σχέδια. Ταυτόχρονα, θα δώσει στους εξαγωγείς τη δυνατότητα να προσφέρουν ευέλικτες λύσεις σε δύσκολους καιρούς διατηρώντας την επιχειρηματική τους δραστηριότητα.
            
            
               Με βάση τα ανωτέρω, προτείνεται να μειωθεί η απαίτηση προκαταβολής από τους αγοραστές του δημόσιου τομέα από το 15 % στο 5 % της συμβατικής αξίας εξαγωγής. Ωστόσο, θα πρέπει να υπάρξουν δύο σημαντικοί περιορισμοί στο μέτρο αυτό, με έμφαση στους αναπτυξιακούς στόχους του και στον έκτακτο χαρακτήρα του. Πρώτον, το προτεινόμενο μέτρο θα εφαρμόζεται μόνο σε αγοραστές του δημόσιου τομέα σε χώρες χαμηλού και μεσαίου εισοδήματος (οι λεγόμενες χώρες της κατηγορίας II σύμφωνα με το άρθρο 11 του Διακανονισμού και σύμφωνα με τον ορισμό της Παγκόσμιας Τράπεζας). Δεύτερον, το μέτρο θα περιοριστεί χρονικά στην αναμενόμενη διάρκεια των οικονομικών συνεπειών της πανδημίας. Ως εκ τούτου, θα ωφελήσει μόνο συναλλαγές για τις οποίες η αίτηση για στήριξη εξαγωγικών πιστώσεων ελήφθη εντός 12 μηνών από την έναρξη της περιόδου ισχύος της κοινής στάσης, υπό την προϋπόθεση ότι οι διαπραγματεύσεις σχετικά με τους όρους της συναλλαγής ολοκληρώθηκαν εντός 18 μηνών από τη λήξη της περιόδου ισχύος της παρούσας κοινής στάσης (όπως επιβεβαιώνεται από την τελική δέσμευση που ανέλαβε ο οργανισμός εξαγωγικών πιστώσεων). Τέλος, στο πλαίσιο των κανόνων του Διακανονισμού, είναι επίσης σημαντικό να σημειωθεί ότι το προτεινόμενο μέτρο θα στηρίξει τις εξαγωγές όχι μόνο από τις χώρες της ΕΕ, αλλά θα ισχύσει εξίσου και για τη δημόσια στήριξη σε όλες τις χώρες που συμμετέχουν στον Διακανονισμό.
            
            
               Λαμβανομένου υπόψη το γεγονότος ότι σκοπός της προτεινόμενης κοινής στάσης είναι να περιοριστούν οι σοβαρές επιπτώσεις από την κρίση στον τομέα της υγείας λόγω της νόσου COVID-19 στην υλοποίηση σημαντικών έργων σε αναπτυσσόμενες χώρες από τον εξαγωγικό κλάδο της ΕΕ και ότι η Ένωση προτίθεται να υποβάλει πρόταση για την εν λόγω κοινή στάση, η θέση που πρέπει να ληφθεί εξ ονόματος της Ένωσης θα πρέπει να είναι να υποβάλει και να υποστηρίξει το σχέδιο πρότασης που παρατίθεται στο παράρτημα της παρούσας απόφασης.
            
            
               3.1.Διαδικαστική νομική βάση
            
            
               3.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               3.1.2.Εφαρμογή στην προκείμενη περίπτωση
            
            
               Η προτεινόμενη κοινή στάση, την οποία καλούνται να εγκρίνουν με γραπτή διαδικασία οι συμμετέχοντες στον Διακανονισμό, συνιστά πράξη που παράγει έννομα αποτελέσματα. Η προς έκδοση πράξη παράγει έννομα αποτελέσματα δυνάμει του άρθρου 1 του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου, το οποίο ορίζει ότι «Οι κατευθυντήριες γραμμές που περιέχονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης (‘‘ο Διακανονισμός’’) εφαρμόζονται στην Ένωση.» Το κείμενο του Διακανονισμού επισυνάπτεται στον παρόντα κανονισμό.»
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               3.2.Ουσιαστική νομική βάση
            
            
               3.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης.
            
            
               3.2.2.Εφαρμογή στην προκείμενη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν την κοινή εμπορική πολιτική. Επομένως, η ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
            
            
               3.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
         
         
            
               4.Δημοσίευση της προς έκδοση πράξης
            
            
               Δεδομένου ότι η πράξη των συμμετεχόντων στον Διακανονισμό θα τροποποιήσει τον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης, ο οποίος αποτελεί το παράρτημα ΙΙ του κανονισμού (ΕΕ) αριθ. 1233/2011, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την αποδοχή της.
            
            
               2021/0281 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρέπει να ληφθεί εξ ονόματος της Ένωσης με γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Οι κατευθυντήριες γραμμές που περιέχονται στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: Διακανονισμός) έχουν μεταφερθεί στο δίκαιο της Ένωσης και, ως εκ τούτου, έχουν καταστεί νομικά δεσμευτικές στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου
                  4
               . 
            
            
               (2)Οι συμμετέχοντες στον Διακανονισμό (στο εξής: συμμετέχοντες) αποφασίζουν, με γραπτή διαδικασία, σχετικά με την πρόταση της Ευρωπαϊκής Ένωσης για κοινή στάση σύμφωνα με το κεφάλαιο IV τμήμα 5 του Διακανονισμού, ώστε να καταστεί δυνατή η προσωρινή μείωση της ελάχιστης προκαταβολής που απαιτείται σύμφωνα με το άρθρο 11 στοιχείο α) του Διακανονισμού (στο εξής: προτεινόμενη κοινή στάση), λόγω της τρέχουσας οικονομικής που οφείλεται στη νόσο COVID-19.
            
            
               (3)Η προτεινόμενη κοινή στάση θα επιτρέψει στους αγοραστές του δημόσιου τομέα σε χώρες χαμηλού και μεσαίου εισοδήματος που αγοράζουν αγαθά και υπηρεσίες τα οποία αποτελούν αντικείμενο δημόσιας στήριξης εξαγωγικών πιστώσεων, να προκαταβάλλουν κατ’ ελάχιστο το 5 % της συμβατικής αξίας εξαγωγής για μια περίοδο 12 μηνών, αντί του 15 % που απαιτείται από το άρθρο 11 στοιχείο α) του Διακανονισμού. Αυτό στη συνέχεια θα σήμαινε προσωρινή αύξηση του ορίου για τη μέγιστη δημόσια στήριξη που μπορούν να παρέχουν οι συμμετέχοντες σύμφωνα με το άρθρο 11 στοιχείο γ) του Διακανονισμού, με ανώτατο όριο από το 85 % έως το 95 % της συμβατικής αξίας εξαγωγής, για την ίδια χρονική περίοδο.
            
            
               (4)Το έκτακτο αυτό μέτρο είναι αναγκαίο για την αντιμετώπιση της οικονομικής κάμψης που προκλήθηκε από την κρίση στον τομέα της υγείας λόγω της νόσου COVID-19 και για τον περιορισμό των σοβαρών επιπτώσεων της κρίσης στην υλοποίηση σημαντικών έργων σε χώρες με χαμηλό και μέσο εισόδημα από τον εξαγωγικό κλάδο της ΕΕ.
            
            
               (5)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης όσον αφορά την προτεινόμενη κοινή στάση στο πλαίσιο της γραπτής διαδικασίας των συμμετεχόντων, καθώς η προτεινόμενη κοινή στάση, αφού συμφωνηθεί, είναι ικανή να επηρεάσει με καθοριστικό τρόπο το περιεχόμενο της ενωσιακής νομοθεσίας δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης, με γραπτή διαδικασία, από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την πρόταση για κοινή στάση σχετικά με την προσωρινή μείωση της ελάχιστης προκαταβολής βασίζεται στο παράρτημα της παρούσας απόφασης.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Όπως ορίζεται στο άρθρο 5 της σύμβασης του ΟΟΣΑ. 
               
               
                  
                     (2)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.8.2021
            COM(2021) 498 final
            ΠΑΡΑΡΤΗΜΑ 
            της
            πρότασης απόφασης του Συμβουλίου 
            για τον καθορισμό της θέσης που πρέπει να ληφθεί εξ ονόματος της Ένωσης με γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής
            
               
         
         
            
               ΠΑΡΑΡΤΗΜΑ 
            
            
               Σχέδιο πρότασης της Ευρωπαϊκής Ένωσης για κοινή στάση
            
            
               σύμφωνα με το κεφάλαιο IV τμήμα 5 του Διακανονισμού για τις εξαγωγικές πιστώσεις οι οποίες τυγχάνουν δημόσιας στήριξης
            
            
               ECH [•]/2021
            
            
               Μείωση της απαίτησης προκαταβολής στο 5 %
            
            
               Η κρίση της νόσου COVID-19 πλήττει όλο τον πλανήτη, τη ζωή και τις συνθήκες διαβίωσης των ανθρώπων. Ένας σημαντικός παράγοντας που επιτείνει τις αρνητικές επιπτώσεις είναι η κάμψη της παγκόσμιας οικονομίας που οφείλεται στην υγειονομική κρίση. Σε αυτή την έκτακτη κατάσταση, κυβερνήσεις και διεθνείς οργανισμοί έχουν αρχίσει να αντιδρούν. Μεγάλο μέρος των προσπαθειών τους αφορά μέτρα που αποσκοπούν στην άμβλυνση των αρνητικών οικονομικών επιπτώσεων. Ενώ οι εκβιομηχανισμένες χώρες διαθέτουν συνήθως περισσότερους πόρους και επιλογές για την αντιμετώπιση των προβλημάτων, οι χώρες χαμηλού και μέσου εισοδήματος αντιμετωπίζουν πολλούς περιορισμούς, με κυριότερο την έλλειψη επαρκών οικονομικών πόρων.
            
            
               Οι οργανισμοί εξαγωγικών πιστώσεων (ΟΕΠ) και οι αρχές τους έχουν εφαρμόσει σειρά μέτρων με στόχο τη διατήρηση των διεθνών εμπορικών ροών και την αντιμετώπιση των αναγκών των βιομηχανιών τους και των ξένων αγοραστών/χωρών. Αν και πολλές χώρες αναμένεται να περιορίσουν τα επενδυτικά τους προγράμματα, θα εξακολουθήσει να υπάρχει ουσιαστική ανάγκη για επενδύσεις σε έργα πρόληψης κρίσεων και σε έργα βασικών υποδομών. Ωστόσο, υπάρχουν μέτρα τα οποία μπορούν να ληφθούν μόνο από κοινού, δεδομένου ότι υπόκεινται σε διεθνώς συμφωνηθέντες κανόνες, όπως ο Διακανονισμός του ΟΟΣΑ για τις εξαγωγικές πιστώσεις οι οποίες τυγχάνουν δημόσιας στήριξης. 
            
            
               Στο πλαίσιο της σοβαρής οικονομικής κατάστασης, τόσο οι βιομηχανικές ενώσεις όσο και οι μεμονωμένες εταιρείες έχουν ζητήσει από τους ΟΕΠ να χαλαρώσουν την τρέχουσα απαίτηση για προκαταβολή, καθώς οι αγοράστριες χώρες υφίστανται ολοένα και μεγαλύτερη οικονομική πίεση. Το μεγαλύτερο μέρος των εν λόγω έργων υλοποιείται με κρατικούς/δημόσιους αγοραστές σε αναπτυσσόμενες χώρες. Υπό κανονικές οικονομικές συνθήκες, οι αγοραστές θα είχαν τη δυνατότητα να χρηματοδοτήσουν την προκαταβολή με πιο μακροπρόθεσμους όρους αποπληρωμής και οι τράπεζες χρηματοδότησης θα αναζητούσαν και συνήθως θα λάμβαναν κάλυψη γι’ αυτό το τμήμα του δανείου στην ιδιωτική αγορά. Ωστόσο, λόγω της κρίσης της νόσου COVID-19, ο ιδιωτικός τομέας φαίνεται να είναι διστακτικός ή ακόμη και απρόθυμος να προσφέρει την κάλυψη αυτή στις αναπτυσσόμενες χώρες. Χωρίς την κάλυψη αυτή, οι τράπεζες δεν είναι έτοιμες να χρηματοδοτήσουν αυτό το τμήμα ενός έργου σ’ αυτές τις χώρες οι οποίες έχουν και τη μεγαλύτερη ανάγκη από τέτοια έργα. Ως εκ τούτου, βρισκόμαστε σε κατάσταση σαφούς ανεπάρκειας της αγοράς, η οποία πρέπει να αντιμετωπιστεί επειγόντως.
            
            
               Η προτεινόμενη κοινή στάση θα είναι προς όφελος και των δύο πλευρών: θα προσφέρει άμεση οικονομική ανακούφιση στην κυβέρνηση της αγοράστριας χώρας και θα αυξήσει την ικανότητά της να συνεχίσει τα επενδυτικά της σχέδια. Θα αυξήσει τον όγκο που μπορεί να κινητοποιηθεί για έργα προτεραιότητας, όπως στον τομέα της υγειονομικής περίθαλψης, και θα δώσει στους εξαγωγείς τη δυνατότητα να προσφέρουν ευέλικτες λύσεις σε δύσκολους καιρούς διατηρώντας την επιχειρηματική τους δραστηριότητα. 
            
            
               Στο πλαίσιο αυτό, προτείνουμε η απαίτηση προκαταβολής από κρατικούς και δημόσιους αγοραστές σε χώρες με χαμηλό και μέσο εισόδημα να μειωθεί στο 5 % λαμβανομένων υπόψη ότι:
            
            
               ·το μέτρο θα έχει άμεσο δημοσιονομικό αντίκτυπο στις χώρες που αγωνίζονται να αντιμετωπίσουν την κρίση·
            
            
               ·το μέτρο θα αυξήσει την ευελιξία που χρειάζονται τώρα οι εξαγωγείς για να συνεχίσουν τις επιχειρηματικές τους δραστηριότητες· 
            
            
               ·το μέτρο θα δώσει απάντηση στις ανησυχίες που έχει εκφράσει ο κλάδος·
            
            
               ·το μέτρο θα είναι πολύ περιορισμένο και στοχευμένο, καθώς θα καλύψει μόνο επιλεγμένες κατηγορίες αγοραστών·
            
            
               ·το μέτρο δεν θα θέσει σε κίνδυνο τη βιωσιμότητα του χρέους, καθώς η συμμόρφωση με τις διατάξεις της σύστασης του ΟΟΣΑ για τη βιώσιμη δανειοδότηση και τις υποχρεώσεις που απορρέουν από τα προγράμματα του ΔΝΤ και της Παγκόσμιας Τράπεζας θα εξακολουθήσει να αποτελεί προϋπόθεση για τη στήριξη τέτοιων έργων· και
            
            
               ·το μέτρο θα έχει προσωρινό χαρακτήρα και η ισχύς του θα παύσει αυτόματα μετά από 12 μήνες. 
            
            
               Πρόταση κοινής στάσης: ECH [•]/2021
            
            
                     
                        1. Αριθμός αναφοράς: 
                     
                  
                  
                     
                        ECH [•]/2021 
                     
                     
                  
               
                     
                        2. Χώρες εισαγωγής και αγοραστές: 
                     
                  
                  
                     
                        Κρατικοί ή δημόσιοι αγοραστές (σύμφωνα με το παράρτημα XII) σε χώρες της κατηγορίας ΙΙ (άρθρο 10) με εγγύηση του Υπουργείου Οικονομικών ή της κεντρικής τράπεζας. 
                     
                  
               
                     
                        3. Περιγραφή της συναλλαγής: 
                     
                  
                  
                     
                        Έργο που υπάγεται στο άρθρο 11 του Διακανονισμού. 
                     
                  
               
                     
                        4. Όροι και προϋποθέσεις: 
                     
                  
                  
                     
                        Σύμφωνα με όλα τα άλλα άρθρα του Διακανονισμού. 
                     
                  
               
                     
                        5. Πρόταση κοινής στάσης: 
                     
                  
                  
                     
                        Μείωση της απαίτησης προκαταβολής στο 5 % [άρθρο 11 στοιχείο α)] και αύξηση του ανώτατου ορίου δημόσιας στήριξης στο 95 % της συμβατικής αξίας εξαγωγής [άρθρο 11 στοιχείο γ)]. Το μέτρο θα τεθεί σε ισχύ αμέσως και θα παραμείνει σε ισχύ για 12 μήνες μετά την έναρξη ισχύος του. Οι συναλλαγές που εμπίπτουν στο πεδίο εφαρμογής του Διακανονισμού μπορούν να τύχουν δημόσιας στήριξης υπό τους όρους και τις προϋποθέσεις της παρούσας κοινής στάσης, υπό την προϋπόθεση ότι:
                     
                     
                     
                        1.η αίτηση για στήριξη εξαγωγικών πιστώσεων παρελήφθη το αργότερο έως τη λήξη της περιόδου ισχύος της παρούσας κοινής στάσης, και
                     
                     
                        2.η ημερομηνία της τελικής δέσμευσης είναι εντός 18 μηνών από τη λήξη της περιόδου ισχύος της παρούσας κοινής στάσης.
                     
                  
               
                     
                        6. Υπηκοότητα και ονοματεπώνυμο των συμμετεχόντων που έχουν υποβάλει προσφορές και είναι γνωστοί: 
                     
                  
                  
                     
                        Άνευ αντικειμένου λόγω του γενικού χαρακτήρα της παρούσας πρότασης. 
                     
                  
               
                     
                        7. Περίοδος προσφοράς: 
                     
                  
                  
                     
                        Άνευ αντικειμένου. 
                     
                  
               
                     
                        8. Άλλες πληροφορίες: 
                     
                  
                  
                     
                        Το μέτρο αυτό αποσκοπεί στην ελάφρυνση της φορολογικής πίεσης στις χώρες χαμηλού και μέσου εισοδήματος και στην αποδέσμευση πόρων προκειμένου να συνεχιστούν τα έργα προτεραιότητας· επιπλέον, συμβάλλει στην κινητοποίηση των αναγκαίων χρηματοδοτικών μέσων από ιδιωτικές πηγές, αντιμετωπίζοντας τις αδυναμίες της αγοράς που προκλήθηκαν από τη συνεχιζόμενη κρίση της νόσου COVID-19.